Taalbeleid sal SAPD se diens belemmer, sê kenner | Netwerk24
Taalbeleid sal SAPD se diens belemmer, sê kenner
Deur Kaydene Davids 05 Junie 2017 21:19
"Die nuwe taalbeleid van die Suid-Afrikaanse Polisiediens (SAPD) in 'n streek soos die Noord-Kaap is nie volhoubaar nie en sal dienslewering benadeel," het dr. Conrad Steenkamp, uitvoerende hoof van die Afrikaanse Taalraad (ATR), Maandag gesê.
"Ons doen 'n beroep op die polisie om die dispuut wat weens die beleid ontketen is, by wyse van gesprek en konsultasie op te los."
Dít nadat die Noord-Kaapse provinsiale polisiebestuur op 5 September 2016 opdrag gegee het dat alle verklarings van die publiek voortaan in Engels afgelê moet word.
Polisielede moet ook alle verklarings wat in Afrikaans afgelê word, in Engels vertaal.
Polisielede wat nie aan die opdrag gehoor gee nie, kan dissiplinêr aangekla word.
Volgens Ria Olivier, ATR-programbestuurder, sal die beleid 'n wig tussen die gemeenskappe en die SAPD indryf.
"Die polisie kan nie goeie diens aan die gemeenskap lewer as hulle nie die gemeenskap se taal gebruik nie. Die polisie se eie werk sal ook hieronder ly. Nie sommer enige tweetalige mens kan vertalings doen nie, en verklarings wat op hierdie manier afgeneem is, sal onbetroubaar wees en hofsake beduiwel."
Volgens Steenkamp vorm die SAPD se skuif in die Noord-Kaap ongelukkig deel van 'n wyer patroon wat veel verder as Afrikaans strek.
"Die verengelsing van die staat val onbewustelik terug op Britse koloniale idees oor taal en die beheer van onderdanige bevolkings. Wyle prof. Neville Alexander het reeds in die 1990's gemaan dat meertaligheid 'n voorvereiste vir demokrasie in Suid-Afrika is."
Die Taalraad hoop dus om binnekort met die Noord-Kaapse polisie in gesprek te kan tree oor die nuwe taalbeleid.